MinimoogMinimoog
**Minimoog** on analoogsüntesaator, mille arendamise ja tootmisega tegeleb ettevõte Moog Music. Minimoog oli mõeldud odavamaks ja ligipääsetavamaks alternatiiviks Moog Musicu 1960. aastatel välja töötatud esimestele analoogsüntesaatoritele. Minimoog oli esimene masstoodetud süntesaator, mida toodeti aastast 1970. kuni 1981. aastani 12 000 ühikut.

Seadme võrdlemisi madal hind ja kaasaskantav disain võimaldas süntesaatori laialdasemat kasutust kontsertidel ja muusika salvestamisel. Minimoogi on kasutanud ansamblid The Beatles, Pink Floyd, ABBA, The Bee Gees, Earth Wind and Fire jpt.

Ajalugu ja tootearendus
-----------------------

Moogi moodulsüntesaatorMoogi moodulsüntesaator
Minimoogi esimene prototüüp valmis Moog Musicu inseneri Bill Hemsathi käe all. Hemsath viis lisaks inseneritööle läbi ka Moog Musicu esimeste süntesaatorite demonstratsioone. Esimesed Moogi süntesaatorid olid modulaarse disainiga, mis tähendab, et erinevaid komponente, nt filtreid ja ostsillaatoreid, tuli ühendada vastavate kaablitega. Lisaks olid esimeste süntesaatorite komponendid ebastabiilsed, nendele ei mõjunud hästi temperatuurimuutused ja niiskus. Seetõttu oli erinevate süntesaatori helide leidmine ja taasleidmine raske ja ettearvamatu. Komponentide rohkus ning modulaarne disain tähendas ka kallist hinda ning ei võimaldanud seadet lihtsasti kaasas kanda ja häälestada.

Hemsathi raskused süntesaatorite demonstreerimisel ja Moog Musicu peakorteris leiduvate komponentide ülejääk andis võimaluse Minimoogi A mudeli välja töötamiseks. 1969. valminud esimene Minimoogi prototüüp mahutas kuut eelneva generatsiooni Moogi moodulsüntesaatori moodulit ning kolme oktaviga klaviatuuri, mille Hemsath suuremast klaviatuurist maha saagis. Ühtlasi leidus klaviatuuri vasakus nurgas ka modulatsiooni kontroller, mis võimaldas reguleerida moodulite erinevaid parameetreid.

Minimoogi prototüüpMinimoogi prototüüp
Pärast Robert Moogi heakskiitu jätkus tootearendus. Teine prototüüp valmis 1970. aastal. Teise prototüübi esipaneel oli korrapärasem, kui esimese prototüübi oma ning klaviatuur kasvas kolme ja poole oktavi suuruseks. Teist prototüüpi ehitati kaks tükki ning ühte neist kasutas muusik Sun Ra, et salvestada esimest Minimoogiga tehtud muusikat. Kolmas protüüp, Minimoog mudel C, oli lõpptootega väga sarnane, kuid erines lõpptootest juhtpaneeli disaini poolest.

Minimoog mudel D oli tootearenduse viimaseks lüliks ning osutus produktsiooni mudeliks. Esimesed mudel D süntesaatorid jõudsid turule 1970. aastal ning neid toodeti 12 000 ühikut kuni 1981. aastani.

Seadme disain ja kõlaline eripära
---------------------------------

Minimoogi juhtpaneelMinimoogi juhtpaneel
Minimoogi D mudel on monofooniline analoogsüntesaator, millel on kolm eraldiseisvat ostsillaatorit, millega on võimalik genereerida erinevaid lainetüüpe. Lisaks on Minimoogil ka mürageneraator, mis genereerib roosat või valget müra ja madalpääsfilter, mis määrab ära genereeritud heli piirsageduse. Ostsillaatorite helitugevuse amplituudi ja filtri mõju ostsillaatoritele on võimalik ajas moduleerida kontuuri reguleerijatega. Ostsillaatorite ja mürageneraatori eraldiseisvaid helitugevusi saab reguleerida mikserpaneelil. Minimoogil on 44 klahviga kolme ja poole oktaviline klaviatuur. Seadmel on ühtlasi ka helikõrguse rull, mida saab kasutada helikõrguse reguleerimiseks klahvi vajutamisel, ning modulatsiooni rull, mis võimaldab reaalajas reguleerida erinevate süntesaatori parameetrite väärtuseid, näiteks filtri piirsagedust. Erinevaid parameetreid saab reguleerida ka *LFO* ehk *low frequency oscillator*, mille maksimaalne sagedus ulatub kümne hertsini. *LFO* abil saab tekitada nt. vibraatot. Originaalsel mudelil sai kasutada *LFO* rollis kolmandat ostsillaatorit, kuid 2016. aasta mudelil on eraldiseisev *LFO*.

Minimoogi juhtpaneeli disain on eelkäijaks suuremale osale süntesaatorite juhtpaneeli disainidest ning on mõjutanud oluliselt süntesaatorite väljanägemist ja funktsionaalsust. Moodulite loogiline ülesehitus võimaldab süntesaatori omadusi kiiresti õppida ja ära tunda. Minimoog oli esimene süntesaator, mis kasutas helikõrguse ja modulatsiooni rulle.

Minimoogi ehitamisel ei sünkroniseeritud kunagi ära ostsillaatorite faasi ega korrigeeritud ka filtri disainimisel tehtud matemaatilist viga. Need asjaolud annavad süntesaatorile kõlalise eripära.

Hilisemad mudelid
-----------------

Majanduslike raskuste tagajärjel ettevõttes Moog Music loovutas Robert Moog firma nimeõigused. Pärast õiguste omandamist toodeti Alex Winteri käe all 1998. aastal väheses koguses Minimoog mudel E süntesaatoreid Walesis, mis olid peale mõne lisafunktsiooni originaalsega täiesti identsed.

Minimoog VoyagerMinimoog Voyager
2002. aastal ostis Robert Moog nimeõigused endale tagasi ning alustas Minimoogi järeltulija Voyager süntesaatori tootmist. Minimoog Voyageri erinevus originaalsest Minimoog mudel D’st seisneb peamiselt Voyageri lisafiltris, mida on võimalik kombineerida esimese filtriga paralleelselt või seerias, et tekitada erinevaid kõlalisi eripärasid.

Moog Music on originaalset Minimoog mudel D’d hakanud uuesti tootma kahel korral, 2016. ja 2022. aastal. 2018. aastal andis Moog välja ka mudel D äpi, mis töötab iOS-i operatsioonisüsteemiga Apple’i seadmetel.

Minimoogist on tehtud ka mitmeid tarkvaralisi emulatsioone. Populaarseimad neist on nt Universal Audio Minimoogi ja Arturia Mini V3 emulatsioonid. U-he Diva on Minimoogi arhitektuurist inspireeritud tarkvara instrument, mida kasutatakse laialdaselt elektroonilise tantsumuusika tegemisel.

2018. aastal hakkas muusikaettevõte Behringer tootma enda Eurorack formaadis mudel D’d. Behringer Model D’d peetakse odavaks Minimoogi klooniks, kuid originaalsete Minimoogi patentide aegumise tõttu ei ole tootmist seni segatud.

Mõju muusikale
--------------

Minimoogi peetakse kõige mõjukamaks süntesaatoriks, mis kunagi toodetud on. Moogi süntesaatorite varasem mõju oli end väljendanud eelkõige erinevate klassikaliste heliloojate, nt. Mort Garsoni ja Wendy Carlose, loomingus, kuid efektiivse turunduse ja hea disaini tulemusena saavutas Minimoog laialdase omaksvõtu pop-, rokk-, funk- ja hiljem ka techno- ning hiphopmuusikas.

Minimoogi kasutasid mitmed nimekad artistid ja bändid, nii kontsertidel kui ka salvestatud muusikas. Nende hulka kuuluvad muuhulgas The Beatles, Pink Floyd, Yes, Michael Jackson, Stevie Wonder, Sun Ra ja Herbie Hancock. Kraftwerk kasutas Minimoogi kooskõlas teiste elektrooniliste instrumentidega, et luua esimesed puhtalt elektroonilise muusika alged. ABBA kasutas Minimoogi 1980. aastatel populaarsust kogunud diskomuusikas.

Viited
------

1. 1 2 3 4  Pinch, T. J. & Trocco, F. (2004). Analog days: The invention and impact of the Moog synthesizer (1st Harvard University Press paperback edition). Harvard University Press.
2. 1 2 3 4 5 6 7  Weiner, S. (s.a.). Minimoog: The First Truly Portable Synthesizer. Salvestatud 10. oktoober 2023,
3. 1 2  Lopez, J. (s.a.). A Miniature History of the Minimoog. The Science Survey. Salvestatud 10. oktoober 2023,
4. 1 2 3  MINIMOOG PROTOTYPES. (s.a.). Google Arts & Culture. Salvestatud 10. oktoober 2023,
5. 1 2  Minimoog Model D | Moog. (s.a.). Salvestatud 10. oktoober 2023,
6. ↑  Moog Minimoog Model D. (s.a.). Salvestatud 10. oktoober 2023,
7. ↑  MATRIXSYNTH: The Rare Welsh Minimoog Model E Synthesizer. (s.a.). Salvestatud 10. oktoober 2023,
8. ↑  Moog Minimoog 204E. (s.a.). Salvestatud 10. oktoober 2023,
9. ↑  Minimoog Voyager | Moog. (s.a.). Salvestatud 10. oktoober 2023,
10. ↑  Voyager By Bob Moog. (s.a.). Salvestatud 10. oktoober 2023,
11. ↑  8 of the best Minimoog VST emulations. (2022, august 25). KVR Audio.
12. ↑  Behringer Model D. (s.a.). Salvestatud 10. oktoober 2023,
13. ↑  Warwick, O. (2017, April 8). Attack of the clones: Is Behringer’s Minimoog a synth replica too far? Fact Magazine.